b'\n_START_ARTICLE_\nElektrodni potencijal\n_START_PARAGRAPH_\nElektrodni potencijal je elektri\xc4\x8dni potencijal elektrokemijske \xc4\x87elije u kojoj je ispitivana elektroda spojena kao katoda, a standardna vodikova elektroda (E = 0,000\xc2\xa0V) kao anoda. Na katodi se uvijek doga\xc4\x91a redukcija a na anodi oksidacija. Elektrodni potencijal je po definiciji redukcijski potencijal. Prema IUPAC-ovu dogovoru, izraz elektrodni potencijal namijenjen je isklju\xc4\x8divo za polureakcije napisane kao redukcije. Predznak elektrodnog potencijala odre\xc4\x91en je predznakom doti\xc4\x8dnog polu\xc4\x8dlanka spojenog sa standardnom vodikovom elektrodom. Pozitivni predznak upu\xc4\x87uje na to da je reakcija spontana u odnosu na standardnu vodikovu elektrodu, to jest da se polu\xc4\x8dlanak spontano pona\xc5\xa1a kao katoda.\n_START_SECTION_\nStandardni elektrodni potencijal\n_START_PARAGRAPH_\nStandardni elektrodni potencijal (E\xc2\xb0) (odre\xc4\x91en je mjerenjem relativnih elektrodnih potencijala uz standardne uvjete (aktivitet 1, tlak 101\xc2\xa0325\xc2\xa0Pa i temperatura 25\xc2\xa0\xc2\xb0C) prema standardnoj vodikovoj elektrodi.'